b'\n_START_ARTICLE_\nUsnjarska ulica, Maribor\n_START_PARAGRAPH_\nUsnjarska ulica v Mariboru je bila prvi\xc4\x8d omenjena leta 1452, pod imenom Leder Gasse. Skozi zgodovino je velikokrat spremenila ime. Po nem\xc5\xa1ki okupaciji leta 1941 so jo ponovno poimenovali Leder Gasse. Maja 1945 so ji vrnili slovensko ime Usnjarska ulica. Poteka ob reki Dravi, saj je takrat to bilo edino mo\xc5\xbeno mesto za postavitev usnjarskih delavnic, ki pri svojem delu potrebujejo mnogo vode. Mariborski zgodovinar Puff je imenoval to ulico za najbolj umazano v mestu in tak\xc5\xa1na je tudi ostala vse do postopne selitve usnjarske industrije na druge lokacije v Mariboru. Kljub hudi konkurenci se je usnjarska industrija obdr\xc5\xbeala (Breg, Halbarth, Freund). Dokler je bilo mesto \xc5\xa1e obdano z obzidjem, je kljub temu da so jo na vzhodu zapirala vodna vrata (med \xc5\xbdidovskim in Vodnim stolpom) in na zahodu vrata med Sodnim stolpom in Benetkami, predstavljala nekak\xc5\xa1no predmestje. V tej ulici je bilo pod \xc5\xbdidovskim stolpom \xc5\xbee v 19. stoletju mariborsko kopali\xc5\xa1\xc4\x8de. Leta 1967 so ob gradnji jezu v Melju poru\xc5\xa1ili precej stavb na dravski strani ulice, tako da je izgubila svojo podobo, kot je \xc5\xbee po 1. svetovni vojni izgubila svoj pomen.'